## Izmjene i dopune Statuta Hrvatske agencije za poštu i elektroničke komunikacije

### NN 115/2010 (7.10.2010.), Izmjene i dopune Statuta Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

3044

Na temelju članka 19. stavka 2. Zakona o elektroničkim komunikacijama (»Narodne novine« br. 73/08), Vijeće Hrvatske agencije za poštu i elektroničke komunikacije uz prethodnu suglasnost Vlade Republike Hrvatske, klase: 344/03/08-02/03 urbroja: 5030116-10-1, od 16. rujna 2010.g., je na sjednici održanoj 30. rujna 2010. godine donijelo

IZMJENE I DOPUNE

STATUTA HRVATSKE AGENCIJE ZA POŠTU I ELEKTRONIČKE KOMUNIKACIJE

Članak 1.

U članku 2. stavak 1. mijenja se i glasi:

»Agencija je samostalna neovisna i neprofitna pravna osoba s javnim ovlastima, koja obavlja poslove u okviru djelokruga i nadležnosti propisanih Zakonom o elektroničkim komunikacijama (»Narodne novine«, br. 73/08., u daljnjem tekstu: ZEK) i Zakonom o poštanskim uslugama (»Narodne novine« br. 88/09., u daljnjem tekstu: ZPU).«

Članak 2.

U članku 3. stavak 1. mijenja se i glasi:

»(1) Agencija obavlja svoju djelatnost, posluje i sudjeluje u pravnom prometu pod nazivom: Hrvatska agencija za poštu i elektroničke komunikacije.«

U članku 3. stavak 2. mijenja se i glasi:

»(2) Prijevod naziva Agencija na engleskom jeziku glasi: Croatian Post and Electronic Communications Agency.«

Članak 3.

U članku 5. stavku 2. riječi: »Zakonom i posebnim zakonom kojim je uređeno područje poštanskih usluga« zamjenjuju se riječima: »ZEK-om i ZPU-om.«

U stavku 3. riječi: »Zakonom i posebnim zakonom kojim je uređeno područje poštanskih usluga« zamjenjuju se riječima: »ZEK-om i ZPU-om.«

Članak 4.

U članku 8. riječi: »Zakonom i posebnim zakonom kojim je uređeno područje poštanskih usluga« zamjenjuju se riječima: »ZEK-om i ZPU-om.«

Članak 5.

U članku 9. stavku 1. točka 1. mijenja se i glasi:

»1. donošenje propisa za provedbu ZEK-a koji su u nadležnosti Agencije u skladu s odredbama ZEK-a,«

Točka 13. mijenja se i glasi:

»13. stručni nadzor nad primjenom ZEK-a i propisa donesenih na temelju ZEK-a,«

Točka 16. mijenja se i glasi:

»16. sklapanje ugovora o koncesiji s nakladnicima elektroničkih medija u skladu sa Zakonom o elektroničkim medijima«

Točka 17. mijenja se i glasi:

»17. izdavanje potvrda, odobrenja, posebnih ovlaštenja i drugih akata u skladu s odredbama ZEK-a i propisa donesenih na temelju ZEK-a,«

Točka 18. mijenja se i glasi:

»18. vođenje i redovito obnavljanje baze podataka radiofrekvencijskog spektra i drugih baza podataka te očevidnika, upisnika i drugih podataka koje Agencija prikuplja u skladu s odredbama ZEK-a i propisa donesenih na temelju ZEK-a,«

Točka 19. mijenja se i glasi:

»19. redovito objavljivanje podataka, obavijesti i dokumenata iz područja elektroničkih komunikacija, a osobito pokazatelja razvoja tržišta, u skladu s odredbama ZEK-a i propisa donesenih na temelju ZEK-a,«

Točka 24. mijenja se i glasi:

»24. davanje stručnih mišljenja i objašnjenja u primjeni ZEK-a i propisa donesenih na temelju ZEK-a,«

Točka 29. mijenja se i glasi:

»29. obavljanje drugih poslova utvrđenih ZEK-om.«

U članku 9. stavak 2. mijenja se i glasi:

»(2) U nadležnosti Agencije, u odnosu na poštanske usluge, sljedeći su poslovi:

1. donošenje propisa za provedbu ZPU-a, koji su u nadležnosti Agencije u skladu s odredbama ZPU-a,

2. izdavanje dozvola za obavljanje univerzalnih poštanskih usluga i donošenje odluka o izmjeni, oduzimanju i prestanku valjanosti dozvole,

3. donošenje odluka o načinu razdvajanja poslovnih aktivnosti javnog operatora u skladu sa ZPU-om,

4. donošenje odluka u vezi s davanjem pristupa mreži,

5. odobravanje cijena rezerviranih usluga, na prijedlog javnog operatora,

6. donošenje odluka o izmjeni, dopuni ili ukidanju općih uvjeta davatelja univerzalnih poštanskih usluga koji su u suprotnosti s odredbama ZPU-a i propisa donesenih na temelju ZPU-a,

7. zaštita prava korisnika poštanskih usluga te rješavanje sporova između korisnika i davatelja poštanskih usluga,

8. stručni nadzor nad primjenom ZPU-a i propisa donesenih na temelju ZPU-a,

9. vođenje i redovito obnavljanje baza podataka, očevidnika, upisnika i drugih podataka iz područja poštanskih usluga, koje Agencija prikuplja u skladu s odredbama ZPU-a i propisa donesenih na temelju ZPU-a,

10. redovito objavljivanje podataka, obavijesti i dokumenata iz područja poštanskih usluga, a osobito pokazatelja razvoja tržišta, u skladu s odredbama ZPU-a i propisa donesenih na temelju ZPU-a,

11. podnošenje optužnog prijedloga radi pokretanja prekršajnog postupka na prijedlog poštanskog nadzornika,

12. praćenje primjene cijena poštanskih usluga i predlaganje nadležnom tijelu državne uprave poduzimanja zakonskih mjera u slučaju kada davatelj poštanskih usluga donosi ili primjenjuje cijene protivno odredbama ZPU-a,

13. praćenje obavljanja računovodstvenih poslova davatelja poštanskih usluga,

14. praćenje stanja i razvoja tržišta poštanskih usluga, te poduzimanje potrebnih mjera za osiguranje ravnopravnoga i djelotvornoga tržišnog natjecanja na tržištu poštanskih usluga,

15. davanje stručnih mišljenja i objašnjenja u primjeni ZPU-a i propisa donesenih na temelju ZPU-a,

16. sudjelovanje u izradi prijedloga strategija, studija, smjernica, programa i provedbenih planova u skladu sa ZPU-om,

17. međunarodna suradnja u području poštanskih usluga te sudjelovanje u radu upravnih i radnih tijela nadležnih europskih i međunarodnih organizacija i institucija u području poštanskih usluga,

18. suradnja s nadležnim nacionalnim regulatornim tijelima država članica Europske unije i drugih država te udrugama nadležnih regulatornih tijela u području poštanskih usluga,

19. obavljanje drugih poslova utvrđenih ZPU-om, propisima donesenim na temelju ZPU-a te Statuta.«

Stavak 3. mijenja se i glasi:

» (3) Regulatorne i druge poslove iz stavka 1. točke 1. do 19. i stavka 2. točke 1. do 10. ovoga članka Agencija obavlja kao javne ovlasti.«

Članak 6.

U članku 10. stavku 1. točka 2. mijenja se i glasi:

»2. podatke o stanju razvoja tržišta elektroničkih komunikacija te ostvarivanju regulatornih načela i ciljeva iz članka 5. ZEK-a,«

Točka 3. mijenja se i glasi:

»3. podatke o stanju razvoja tržišta poštanskih usluga i ostvarivanju regulatornih načela i ciljeva u skladu s odredbama ZPU-a,«

Točka 6. mijenja se i glasi: »6. druge podatke vezane uz provedbu ZEK-a, ZPU-a i propisa donesenih na temelju tih zakona.«

Članak 7.

U članku 12. stavak 3. mijenja se i glasi:

»(3) Članovi Vijeća Agencije ne mogu biti državni dužnosnici, osobe koje obnašaju dužnost u tijelima političkih stranaka, tijelima jedinica lokalne i područne (regionalne) samouprave ili sindikatima, niti osobe koje su u radnom odnosu, ostvaruju utjecaj ili obavljaju druge poslove u pravnim osobama na koje se primjenjuju odredbe ZEK-a i ZPU-a, niti članovi njihovih uprava, nadzornih odbora ili upravnih vijeća, te ne mogu biti vlasnici, dioničari ili imatelji udjela u pravnim osobama na koje se primjenjuju odredbe ZEK-a, niti obavljati druge poslove zbog kojih bi moglo doći do sukoba interesa.«.

Stavak 6. mijenja se i glasi:

»(6) Članovi Vijeća Agencije obvezni su u obavljanju svojih poslova, određenih ZEK-om, ZPU-om i Statutom postupati savjesno i u skladu s moralnim i etičkim načelima i pravilima struke.«.

Članak 8.

U članku 15. stavak 1. mijenja se i glasi:

»(1) Vijeće Agencije odlučuje u poslovima Agencije iz članka 9. stavka 1. točke 1. – do 10. Statuta u skladu sa ZEK-om, te u poslovima iz članka 9. stavka 2. točke 1. – do 7. Statuta u skladu sa ZPU-om, prema postupku propisanom Poslovnikom o radu Vijeća Agencije.«

U stavku 2. točka 4. podtočka 6. mijenja se i glasi:

»i druge opće akte u skladu sa ZEK-om, ZPU-om i Statutom.«

Točka 11. mijenja se i glasi:

»11. priprema prijedloge propisa za provedbu ZEK-a i ZPU-a, koji su u nadležnosti Ministarstva, odnosno ministra, u skladu s odredbama ZEK-a i ZPU-a ili na zahtjev Ministarstva, odnosno ministra,«

Točka 12. mijenja se i glasi:

»12. obavlja i druge poslove određene ZEK-om, ZPU-om i Statutom.«

Članak 9.

U članku 17. stavku 1. točka 9. mijenja se i glasi:

»9. obavlja i druge poslove utvrđene ZEK-om, ZPU-om, Statutom ili drugim općim aktom, te odlukama Vijeća Agencije.«

Članak 10.

U članku 18. riječ: »Zakonom« zamjenjuje se riječju: »ZEK-om«.

Članak 11.

U članku 21. stavku 1. točka 5. mijenja se i glasi:

»5. priprema Vijeću Agencije prijedloge provedbenih propisa za provedbu ZEK-a i ZPU-a koji su u nadležnosti Agencije u skladu s odredbama navedenih zakona,«

Točka 10. mijenja se i glasi:

»10. obavlja i druge poslove utvrđene ZEK-om, ZPU-om i Statutom.«

Članak 12.

U članku 22. stavku 1. riječ »Zakonom« zamjenjuje se riječju »ZEK-om«.

Članak 13.

U članku 24. stavku 2. druga rečenica mijenja se i glasi: »Odjeli se mogu sastojati od odsjeka.«

Članak 14.

U članku 25. stavku 2. točka 3. mijenja se i glasi:

»3. iz naknade za obavljanje drugih poslova Agencije u području elektroničkih komunikacija, u postotku od ukupnoga godišnjeg bruto prihoda koji su u prethodnoj kalendarskoj godini ostvarili operatori u obavljanju djelatnosti elektroničkih komunikacijskih mreža i usluga na tržištu, osim nakladnika elektroničkih medija koji odašilju svoje radijske ili televizijske programe putem vlastite elektroničke komunikacijske mreže, koju upotrebljavaju isključivo u tu svrhu.«

Iza točke 3. dodaje se točka 4. koja glasi:

»4. iz naknade za obavljanje poslova Agencije u području poštanskih usluga, u postotku od ukupnoga godišnjeg bruto prihoda koji su ostvarili javni operator i drugi davatelji poštanskih usluga od obavljanja poštanskih usluga u prethodnoj kalendarskoj godini.«

Stavak 4. briše se.

Dosadašnji stavci 5., 6., 7., 8., 9., i 10. postaju stavci 4., 5., 6., 7., 8., i 9.

Članak 15.

U članku 26. stavak 6. mijenja se i glasi:

»(6) Godišnjim programom rada Agencije osobito se utvrđuju ciljevi i zadaće Agencije u obavljanju regulatornih i drugih poslova propisanih ZEK-om i ZPU-om.«.

Članak 16.

U članku 27. stavak 2. mijenja se i glasi:

»(2) Agencija vodi i redovito obnavlja baze podataka sa svim upisnicima i očevidnicima koje vodi u svrhu obavljanja poslova iz svoje nadležnosti u skladu sa ZEK-om i ZPU-om.«

U stavku 3. riječ: »Zakonom« zamjenjuje se riječju: »ZEK-om«.

Stavak 6. mijenja se i glasi:

»(6) Agencija u skladu s odredbama ZEK-a i ZPU-a objavljuje sljedeće akte i podatke:

• odluke i druge upravne akte Agencije,

• javne pozive i pozive za javne rasprave,

• stručna mišljenja i objašnjenja o primjeni ZEK-a, ZPU-a i propisa donesenih na temelju navedenih zakona,

• provedbene propise

• statističke i druge pokazatelje razvoja tržišta elektroničkih komunikacija i tržišta poštanskih usluga,

• Statut Agencije, godišnji financijski plan Agencije i ostvarenje tog plana, završni račun Agencije, godišnji program rada Agencije te godišnje izviješće o radu Agencije,

• popis davatelja poštanskih usluga,

• odluku Vlade Republike Hrvatske iz članka 12. stavka 7. Statuta,

• druge podatke i obavijesti o radu i poslovanju Agencije.«

Stavak. 9. mijenja se i glasi:

»(9) Presude i rješenja Upravnog suda Republike Hrvatske u upravnim sporovima pokrenutima u skladu s odredbama članka 18. ZEK-a Agencija će objavljivati na internetskim stranicama Agencije ili na drugi prikladan način.«

Članak 17.

U članku 28. stavku 1. riječ: »Zakona« zamjenjuje se riječima: »ZEK-a i ZPU-a«.

Stavak 2. mijenja se i glasi:

»(2) Trajanje javne rasprave iz stavka 1. ovoga članka ne može biti kraće od 30 dana a predmet i postupak javne rasprave Agencija objavljuje u skladu s odredbama ZEK-a.«.

U stavku 3. u tekstu riječ: »Zakona« zamjenjuje se riječima: »ZEK-a i ZPU-a«.

Članak 18.

U članku 30. na početku teksta dodaje se oznaka stavka »(1)«:, a stavak 1. mijenja se i glasi:

»(1) U obavljanju regulatornih poslova propisanih ZEK-om, Agencija surađuje i usklađuje svoje postupanje s nadležnim nacionalnim regulatornim tijelima drugih država članica Europske unije i s Komisijom Europske unije u postupku utvrđivanja određene regulatorne obveze, koju određuje operatoru u skladu s odredbama ZEK-a, kako bi se osigurala usklađena primjena mjerodavne pravne stečevine Europske unije u području unutarnjeg tržišta.«

Iza stavka 1. dodaje se stavak 2. koji glasi:

»(2) U obavljanju regulatornih poslova propisanih ZPU-om, Agencija će u najvećoj mjeri voditi računa o preporukama i smjernicama koje donosi Komisija Europske unije u svrhu usklađene primjene mjerodavne pravne stečevine iz područja poštanskih usluga u državama članicama Europske unije.«

Članak 19.

U članku 34. stavku 2. riječ »Zakonom« zamjenjuje se riječima: »ZEK-om, ZPU-om«.

Članak 20.

(1) Ove izmjene i dopune Statuta Hrvatske agencije za poštu i elektroničke komunikacije donosi Vijeće Hrvatske agencije za poštu i elektroničke komunikacije, uz prethodnu suglasnost Vlade Republike Hrvatske.

(2) Ove izmjene i dopune Statuta Hrvatske agencije za poštu i elektroničke komunikacije stupaju na snagu danom objave u »Narodnim novinama«.

(3) Nakon stupanja na snagu ovih izmjena i dopuna Statuta Hrvatske agencije za poštu i elektroničke komunikacije, Hrvatska agencija za poštu i elektroničke komunikacije će donijeti pročišćeni tekst.

Klasa: 003-01/10-03/02

Urbroj: 376-04-10-2 IB/DM/KŠS

Predsjednik Vijeća
Miljenko Krvišek, dipl. ing. el., v. r.

Izmjene i dopune, NN 115/2010-3044